TULD JERUUSALEMMAST
Shalom, kallid sõbrad! Mul on hea meel teiega ühineda!
On suur õnnistus pöörduda teie poole meie uuest stuudiost
ja teiega olla.
Tahan julgustada ja kinnitada teid vaimsete õpetustega.
Alustame täna sellisest kirjakohast nagu Luuka 9:28.
"Ent arvata kaheksa päeva pärast neid kõnesid sündis,
et Jeesus võttis kaasa Peetruse ja Johannese ja Jaakobuse
ning läks üles mäele palvetama.
Ja palvetamise ajal ta näoilme muutus
ja tema riided läksid kiirgavalt valgeks.
Ja ennäe, kaks meest kõnelesid Jeesusega,
need olid Mooses ja Eelija, kes kirkuses ilmudes
rääkisid tema eluotsast, sellest, mis tal Jeruusalemmas tuli täide viia.
Aga Peetrus ja tema kaaslased olid suikunud raskesse unne.
Ent virgudes nägid nad Jeesuse kirkust
ja neid kahte meest tema juures seismas.
Ja see sündis, et kui need mehed tema juurest olid lahkumas,
ütles Peetrus Jeesusele: 'Õpetaja, siin on meil hea olla,
teeme õige kolm lehtmaja: ühe sinule ja ühe Moosesele ja ühe Eelijale.'
Ta ei teadnud, mida ta ütleb.
Aga kui ta seda ütles, tekkis pilv ja varjas nad,
nemad aga kartsid pilve sisse jäädes. Ja pilvest kostis hääl:
'See on minu äravalitud Poeg, teda kuulake!'
Ja kui see hääl oli kostnud, selgus, et Jeesus oli üksi.
Ja nemad vaikisid
ega kuulutanud kellelegi neil päevil midagi sellest, mida nad olid näinud."
On huvitav, et Jeesus võttis kaasa oma lähedaimad sõbrad,
kõige kaugemale jõudnud jüngrid.
Ta valmistas neid juhtima tulevast messiaanlikku liikumist,
mis pidi Jeruusalemmas tekkima ja sealt kogu maailma levima.
Jeesus võttis Peetruse, kelle Ta seadis oma asemikuks,
ja Johannese, kes sai suure ja sügava ilmutuse,
mida võime lugeda Uuest Testamendist,
ning Jaakobuse,
kes sai esimesena evangeeliumi pärast kannatada.
Heroodes lasi ta hukata.
Jeesus võttis nad kaasa palvetama.
Jüngrid pidid seega Temaga koos palvetama,
aga miks nad ei palvetanud?
Pühakiri räägib sellest.
Jeesus tõusis palvetama varahommikul,
kui oli veel pime.
Sel ajal, kui inimesed veel magada tahavad.
Jüngrid jäid tukkuma,
kui Õpetaja palvetas ja Isa palet otsis.
Siis juhtus midagi huvitavat - Jeesuse pale muutus.
Ka Tema riided muutusid hiilgavalt valgeks.
Mis tähtsust võib see meie jaoks omada?
Jeesus ei pea muidugi muutuma. Ta on täiuslik.
Jumala kirkus tuli Tema peale, kui Ta palvetas.
Mis on palve mõte? Miks me palvetame?
Seepärast, et Jumala au võiks meie peale langeda.
Me ei palveta niisama lihtsalt,
vaid ootame, et Püha Vaim meie peale langeks.
Palve pole lihtsalt sõnade õhku podisemine,
et äkki juhtub midagi või siis mitte.
Palvetame, et Püha Vaim tuleks meie juurde.
Püha Vaim muidugi elab meis, kui usume, et Jeesus on Issand.
On siiski selliseid hetki, mil Püha Vaim tuleb meie peale,
ja meie elu muutub.
Jumala au muudab inimest.
Palve on antud ennekõike meie endi muutmiseks.
Palume palves õnnistust ja mitmesuguseid asju,
tahame muutuda ja uueneda.
Tahame muutuda Jeesuse, Jumala Poja sarnaseks.
Selleks palve ongi antud uuele loodule,
sellele, kes on Vaimust uuesti sündinud.
Uuestisündinu tahab kasvada üha rohkem Jeesuse sarnaseks,
Messia õigsuse suunas.
Seejärel juhtus mäel midagi huvitavat.
Sinna tulid Mooses ja Eelija.
Mooses esindab Iisraeli rahvast
ja eelkõige Siinail antud Toorat.
Eelija esindab prohveteeringut.
Möödunud sajandite rabid rääkisid Eelijaga
ja kirjutasid sellest.
Judaismis oodatakse prohvet Eelijat,
kes krooniks Messia kuningaks.
Messias on ju kuningas.
Miks Mooses ja Eelija sinna siis tulid?
Nad tulid Jeesust kinnitama.
Jeesus oli juba rääkinud oma jüngreile,
et Ta pidi minema Jeruusalemma,
seal surema ja siit maailmast lahkuma.
Nii Toora, Pohvetid kui teised kirjutised realiseerusid.
Äkitselt näeme seda pilti -
Jeesus oma aus, mille Isa oli Talle andnud,
ning Mooses ja Eelija oma aus Jeesust kinnitamas.
See tähendas seda, et kui palvetame,
saame jõudu Jumala Sõnast, Toorast ja Pühakirjast,
ning prohvetlikest sõnumitest.
Jeesus palvetas ja nad tulid Teda kinnitama.
Toora järgi elab see, kes täidab seadust.
Toora ütleb seega, et me kõik sureme,
nii juudid kui paganad.
Jeesus võttis siiski selle karistuse enda peale.
Seepärast pidi Ta Jeruusalemmas surema.
Ta kandis ära Toora määratud karistuse.
Seda tuligi Mooses kinnitama.
Toora lubab sedagi, et Issand õnnistab seda, kes seadust täidab,
ja Jeesus täitis seda täiuslikult.
Mida Eelija tegi? Temagi kinnitas Jeesust.
Ta ütles, et Jeesus mitte ainult ei sure, vaid tõuseb ka üles.
Nii lubavad Kirjutised.
Nad rääkisid Jeesusega ja julgustasid Teda.
Kui palvetame ja loeme Jumala Sõna,
saame julgustust ja kasvame vaimus.
Jeesusele oli tähtis mäele palvetama minek,
nii et see on tähtis ka meile.
Mägi on kõrge, üksildane koht.
Seal saame olla eemal kõiksugusest tühisusest.
Võime keskenduda Jumalale, oma Taevaisale.
Äkitselt me muutume.
Moosese seadus ja teiste raamatute prohveteeringud kõnetavad meid.
Muidugi kinnitab meid ka Uus Testament.
Mis siis juhtus?
"Kes kirkuses ilmudes rääkisid tema eluotsast,
sellest, mis tal Jeruusalemmas tuli täide viia.
Aga Peetrus ja tema kaaslased olid suikunud raskesse unne.
Ent virgudes nägid nad Jeesuse kirkust
ja neid kahte meest tema juures seismas."
See oli Jeesuse au.
Messias on suurem kui Mooses ja Eelija.
Sinna tuli ka pilv. See kujutab Püha Vaimu.
Kas mäletate, et pilv juhatas Iisraeli rahvast kõrbes päeval
ja öösel säras see tulesambana.
See oli Jumala Vaim.
Pilvest kõlas hääl. See oli Püha Vaim.
Mõistsin,
et kui me ei võta vastu Moosese seadust,
prohvetite kirjutisi ja psalme,
vaid hüppame otse Uude Testamenti,
öeldes, et tähtis on vaid see,
siis Püha Vaim ei tule.
Püha Vaim on seal,
kus Jumala Sõna on tervikuna.
Pilv laskus ja mis siis juhtus?
"Aga kui ta seda ütles, tekkis pilv ja varjas nad,
nemad aga kartsid pilve sisse jäädes."
Pilve on mainitud juba kaks korda ja seejärel kolmas kord:
"Ja pilvest kostis hääl:
See on minu äravalitud Poeg, teda kuulake!'"
Siin on veel üks ilmutus.
Mooses ja Eelija seisid seal ja kadusid siis,
ning seejärel tuli pilv, kus seisis üksnes Jeesus.
Ka Jumal ise rääkis oma Pühas Vaimus.
Ta ütles: "Kuulake mu Poega!"
Oli saabunud aeg
kuulata Jumala Poega Jeesust.
Kui Teda ei kuula,
on seaduse järgimine ja Eelija ootamine asjata.
Jeesus tuleb vastu võtta Esmasündinu ja Jumala Sõbrana.
Kuningas Taavet andis Saalomonile muide nimeks Jedidja.
Kui ei kuula Jumala Poega,
siis isegi kui kuulaksid Moosest ja Eelijat,
auväärseid Jumala mehi,
on see kõik asjata.
Läheme Heebrealaste kirja esimesse peatükki.
Kuidas Jeesust kuulatakse?
Meile on antud Kirjutised ja Püha Vaim.
Tänu Jumalale Püha Vaimu eest!
Usun, et Heebrealaste kirja kirjutas Paulus.
Mis ta ütleb?
Kordan: Ilma Moosese ja Eelijata Püha Vaimu pole.
Kui tahad hüpata otse Uude Testamenti,
lugemata Toorat, Prohveteid ja Pühakirja, see ei tööta.
Seepärast kirjutas Paulus Timoteusele:
"Ja kuna sa tunned lapsest saadik pühi kirju,
mis võivad sulle tarkust anda ..." Selle tarkuse annab Püha Vaim.
Püha Vaimu täiuseks on vaja nii Moosest kui Eelijat,
kuid ainult Messias Jeesuse kaudu.
Jeesus on tee Toora, Prohvetite ja Kirjutiste juurde.
Uus leping sõlmiti Jeesuse vere kaudu.
Heebrealaste 1:1 -
"Jumal, kes muiste palju kordi
ja mitmel viisil rääkis esivanematele prohvetite kaudu,
on nüüd päevade lõpul meile rääkinud Poja kaudu,
kelle ta on seadnud kõigi asjade pärijaks,
kelle läbi ta on ka maailmad teinud ..."
Võimsad sõnad!
"Päevade lõpul ..." Nii kirjutati 2000 aasta eest!
Kui palju lähemal need päevad nüüd on!
Nad pole mitte ainult lähedal, vaid siin ja nüüd.
Näeme, mis maailmas toimub - hävituse koletus!
Seda enam peame kuulma Jumala Poja häält.
See on Püha Vaimu hääl meie sees.
Roomlaste 8:16 räägib sellest -
"Seesama Vaim tunnistab koos meie vaimuga,
et me oleme Jumala lapsed."
Ta juhib meid ka Jumala Sõna kohaselt.
Kõik see, mis Jumala Sõnas on, juhib meid õigele teele.
Ta juhatab mind õigele teele oma nime pärast.
Jeesuse hääl on Püha Vaim,
Jumala hääl seal pilves.
See hääl, mida esimesed jüngrid kuulsid.
Pärast seda, kui Jeesus oli surnud ja üles tõusnud,
ja kui Ta oli valanud oma Vaimu nende peale,
said neist tunnistajad.
"... te saate väe Pühalt Vaimult, kes tuleb teie üle,
ja te peate olema minu tunnistajad ..."
Meid kõiki on kutsutud tunnistajaiks.
Peame siiski kuulma Jeesuse häält,
et olla head tunnistajad. Heebrealaste 1:3 -
"... kes, olles tema kirkuse kiirgus ja tema olemuse kuju
ning kandes kõiksust oma väe sõnaga,
on pärast seda, kui ta oli täide viinud pattudest puhastamise,
istunud Ausuuruse paremale käele kõrgeimas taevas
ning saanud ülemaks inglitest,
kuivõrd ta on pärinud neist ülevama nime.
Sest missugusele inglile on Jumal kunagi öelnud:
'Sina oled mu Poeg, täna ma sünnitasin sinu.'?
Ja veel: 'Mina olen temale Isaks ja tema saab minule Pojaks!
Aga kui ta toob oma esmasündinu maa peale, siis ta ütleb:
'Ka kõik Jumala inglid kummardagu teda!'"
Kui suur on Jumala Poeg!
Kuid pange ka tähele kui alandlik Ta on!
Ta on suurem kui inglid, Mooses ja Eelija,
kuid Tema isegi tõuseb mäele kannatama.
See õpetab meile alandlikkust.
Ta palvetas mäel
ning Mooses ja Eelija julgustasid Teda.
Nad andsid Talle oma toetuse.
Ta kuulas, mis neil öelda oli.
Messias pidi täitma kogu Toora ja kõik Prohvetid ja Kirjutised.
Miks Taavetit seal polnud?
Sest Messias esindas Teda, Iisraeli kuningat.
Palvetame sellepärast, et tahame muutuda.
Pärast palvet
särab meie pale Jumala valgusest.
Me ei palveta murelikult ja ebakindlalt selle suhtes, kas Issand kuuleb meid.
Oleme veendunud, et kui tõuseme sellele mäele,
kõrgele üksindusse,
siis Jumal vastab meile.
Kui tulime kurvalt, lahkume rõõmsalt;
kui tulime raskel meelel, lahkume kergendunult;
kui tulime ahelais, lahkume vabana.
See on õige palve.
Palvetame, et Püha Vaimu pilv langeks meie peale,
ja kuuleksime, mis Jumalal meile öelda on.
Avame ka Kirjutised palvetades.
Ka Jumala Sõna kinnitab ja julgustab meid.
Me ei loe seda end pidevalt süüdistades,
vaid kui seda loeme,
annab Jumal meile rahu, õnnistuse ja jõu.
Nii saavad meist Messias Jeesuse tunnistajad,
see, et Tema Sõna on tõsi, Ta on ustav,
ja Tema nimi on püha, üle kõigi nimede,
mis maailmas on olnud ja mis tulevad.
Sellepärast palvetamegi.
Vahel vaevab meid siiski une raskus.
Tahame vaid magada ja laiselda.
Peame siiski tõusma mäele ja palvetama.
Peame otsima Jumala palet ja kuulma, mis Ta meile räägib.
Tema teab meist paremini.
Ma ei tea, mis olukorras sa hetkel oled.
Ehk on sul raskeid väljakutseid. Kõigil on neid vahel.
Ehk oled raskes seisus ega tea, kuidas sellest välja pääseda.
Sellistes olukordades palume Jumalalt jõudu.
Palvetan, et teist saaksid Messia tunnistajad.
Elus on erinevaid faase.
Kui võtame Issanda vastu,
"saades südamest uskudes õigeks
ja suuga tunnistades päästetud".
See on tähtis etapp.
See on Issanda arm. Me ei teinud selle heaks midagi.
Aga mis meis juhtub, kui evangeeliumi vastu võtame?
Meist saavad usklikud. Nii ütleb Uus Testament.
Usume Jumala evangeeliumi.
Evangeelium on hea ja tõene uudis selle kohta,
et Jeesus suri meie pattude pärast
ja tõusis surnuist, et meid õigeks teha.
Ta tõusis taevasse ja naaseb ühel päeval.
Ta valas välja ka oma Vaimu.
Sellest meie elulugu aga alles algab.
Sellest saab vaimne seiklus.
Usuletulekule järgneb teine etapp,
kus meist saavad Tema jüngrid.
Selleks on vaja kohalikku kogudust, kus usklikud koguneda saavad.
Seal kuuleme Jeesuse häält.
Sinna seab Jumal apostleid, prohveteid, evangeliste,
karjaseid ja õpetajaid, et Messia ihu ehitada.
Nagu Efeslaste kirjas öeldakse,
kasvavad erinevad ihuliikmed kokkuliidetuina
ja ehituvad üles armastuses.
Vajame jüngripõlve.
Kui keegi meid ei õpeta, oleme raskustes.
Seetõttu on vaja kohalikku kogudust ja õpetajat meie usku kinnitama.
Ta õpetab meile põhiasju algusest peale,
seda, miks Jeesus seda tegi ja sealt edasi.
Me ei pea siiski jüngripõlve seisma jääma.
Me ei saa kogu aeg jüngrid olla.
Oleme muidugi alati Jeesuse jüngrid,
aga mingis etapis peaksid meist saama tunnistajad.
Peetrusest ja teistest jüngritest said esmalt usklikud
ja seejärel jüngrid.
Nad olid muidugi endiselt usklikud,
kuid tõusid järgmisele trepiastmele,
kui koos Issandaga käisid.
Seejärel saatis Issand nad teenima.
"Olete olnud head jüngrid. Olete mind kuulanud.
Pole midagi, isegi kui vahel läbi kukkusite,
kuid mul on nüüd aeg minna.
Ma ei saa enam teiega olla. Lähen teile aset valmistama.
Aga kui Püha Vaim teisse tuleb, saavad teist minu tunnistajad."
Sellesse etappi tahab Jumal meid kõiki.
Igas etapis on tähtis kuulda Jeesuse häält,
elava Jumala Vaimu.
Palvetan Messias Jeesuse nimel,
et see, mida täna kuulsime, meie elus teoks saaks.
Julgustagu Jumal teid Pühas Vaimus,
et kuuleksime Jumala Poja häält ja austaksime Teda,
sest Ta on Kuningas.
Isa, palun, et Toora, Prohvetid, Kirjutised ja Uus Testament
oleksid meile eluks, mitte surmaks.
Tehku see raamat meid elavaks.
Kuulgem Püha Vaimu häält
nii enda sees kui väljas,
Messias Jeesuse nimel.
See oli tähtis ja sügav õpetus, kuid siiski lihtne.
Kui nii elame, saame lõigata Issanda õnnistust.
Ta tahab meid õnnistada.
Kui see puudutas su südant, kirjuta meile!
Anna meile võimalus kasvada ja julgustatud saada!
Ja kui see sulle ei meeldinud, kirjuta ka sellest!
Ehk on meil vaja midagi korrigeerida.
Võtame ka kriitika avatud meeltega vastu.
Ootame tagasisidet teilt, meie kalleilt vaatjailt.
Teeme kõik evangeeliumi ja Jumala Poja heaks.
Shalom Jeruusalemmast! Jumal õnnistagu teid!
Tõlge: Monika Jaaguri